Návrh postupu
finančného zabezpečenia dopadov vyplývajúcich z neschválenia 
novely zákona č. 313/2001 Z.z. o verejnej službe v znení neskorších predpisov
–––––––––––––––––––––––––––––––––––––––––––––––––––––––––

	Predložená novela zákona č. 313/2001 Z.z. o verejnej službe v znení neskorších predpisov s účinnosťou, ktorej sa uvažovalo od 1. 1. 2003 riešila zmeny, ktoré neboli rozpočtovo zabezpečené v schválenom zákone č. 750/2002 Z.z. o štátnom rozpočte na rok 2003.

	Išlo o opatrenia súvisiace so znížením výdavkov v oblasti miezd a platov vrátane odvodov do poistných fondov, čo bolo vyjadrené v textovej časti predloženého návrhu zákona o štátnom rozpočte na rok 2003 v časti “III. Návrh rozhodujúcich iniciatív na zníženie schodku štátneho rozpočtu – Výdavky štátneho rozpočtu – mzdová politika a zamestnanosť”, a to:

1.	nerealizovanie  ˝ ďalšieho platu pre zamestnancov vo verejnej službe s dopadom 2,2 mld.  Sk;

	     2.   posun   účinnosti   zákonov   č. 131/2002  Z.z.  a   č. 408/2002  Z.z.,   ktorými  sa        
	           novelizoval zákon č. 313/2001 Z.z. o verejnej službe vo vzťahu k prijatým zmenám    
                 v  uplatňovaní osobitných stupníc platových taríf pre pedagogických zamestnancov 
                 vysokých  škôl, vedecko-výskumných  zamestnancov, psychológov  v  poradniach, 
                 ústavoch,  domovoch,  zamestnancov  na  úseku  kultúry  (pri  ochrane  archívnych 
                 dokumentov), zamestnancov  v  oblasti  geológie,  ochrany  životného  prostredia 
                 a odpadov od 1. 9. 2003 s dopadom 1,2 mld. Sk;

	Neprijatím navrhovanej novely zákona na rokovaní  Národnej rady Slovenskej republiky dňa 11. 12. 2002 sa v schválenom zákone o štátnom rozpočte na rok 2003 vytvoril deficit finančných prostriedkov v celkovej výške 3,4 mld. Sk. 

	Návrh postupu riešenia deficitu finančných prostriedkov

	Po celkovom zhodnotení daného stavu na odstránenie deficitu finančných prostriedkov v štátnom rozpočte na rok 2003 sa navrhuje nasledovné riešenie:

	K bodu 1

Predložiť opätovne prostredníctvom Ministerstva práce, sociálnych vecí a rodiny Slovenskej republiky novelu zákona o verejnej službe vo vzťahu k nerealizovaniu ½ ďalšieho platu, čím by došlo k odstráneniu nedostatku finančných prostriedkov v zákone o štátnom rozpočte na rok 2003 vo výške 2,2 mld. Sk (v zákone o verejnej službe sa predpokladá vyplatenie časti ďalšieho platu vo výplatnom termíne za mesiac november, t.j. v decembri 2003).

	K bodu 2

Ministerstvo financií Slovenskej republiky na základe aktualizovaných podkladov z rezortov vykonalo v mesiaci február podrobný prepočet finančného dopadu zmien  v uplatňovaní osobitných stupníc platových taríf pre pedagogických zamestnancov vysokých škôl, vedecko-výskumných zamestnancov, psychológov v poradniach, ústavoch, domovoch, zamestnancov na úseku kultúry (pri ochrane archívnych dokumentov), zamestnancov v oblasti geológie, ochrany životného prostredia  a odpadov.
Na základe vykonanej analýzy ročná potreba finančného krytia dotknutých ustanovení zákona o verejnej službe v rozpočtových kapitolách bola vykvantifikovaná vo výške                1 527,773 mil. Sk. Po zohľadnení finančných prostriedkov rozpočtovaných v kapitole Všeobecná pokladničná správa v štátnom rozpočte na rok 2003 vo výške 601,990 mil. Sk predpokladaný nezabezpečený finančný dopad 1,2 mld. Sk bol znížený na 925,783 mil. Sk.

	V nadväznosti na uvedené, krytie uvedeného deficitu sa navrhuje z týchto zdrojov:

	A. Celková potreba (kategória 610 + 620)				925,783 mil. Sk

            B. Zdroje krytia
1)	posunutie účinnosti valorizácie platov
zamestnancov vo verejnej službe o 1 mesiac
(od 1. 8. 2003)							216,951 mil. Sk

2)	použitie časti naviac pridelených rozpočtových
prostriedkov v kapitole Ministerstva školstva SR
v roku 2003 určených na rozvojové programy 
(na platy a odvody)						400,000 mil. Sk

3)	použitie ostatných nenárokových zložiek platov 
pedagogických zamestnancov rozpočtovo 
zabezpečených v kapitole Ministerstva školstva SR             308,832 mil. Sk

Zdroje krytia spolu						925,783 mil. Sk

V nadväznosti  na vyššie uvedené skutočnosti, bude potrebné zo strany Ministerstva financií Slovenskej republiky vykonať rozpočtové opatrenia v príslušných rozpočtových kapitolách v celoročnom vyjadrení podľa prílohy č. 1, kde v kapitole Ministerstva školstva Slovenskej republiky bude celoročná potreba finančných prostriedkov znížená o vlastné rozpočtové krytie v celkovej výške  708,832 mil. Sk, čo bolo s rezortom Ministerstva školstva Slovenskej republiky odsúhlasené.

2